Ж. Түймебаев: Келер жылы шаруаларға 6 млн теңге көлемінде субсидия беріледі
"Ж. Түймебаев: Келер жылы шаруаларға 6 млн теңге көлемінде субсидия беріледі" | "https://abai.kz/post/47102"
TITLE: Ж. Түймебаев: Келер жылы шаруаларға 6 млн теңге көлемінде субсидия беріледі
URL: https://abai.kz/post/47102
META: "Ж. Түймебаев: Келер жылы шаруаларға 6 млн теңге көлемінде субсидия беріледі" | "https://abai.kz/post/47102"
DATE: 23.12.2016
AUTHOR(s): Абай-Ақпарат
TOTAL WORDS: 289
TEXT: Оңтүстік Қазақстанда Ауыл шаруашылығы саласының жетістіктері баяндалды. Облыс әкімі Жансейіт Түймебаев биылғы жылдың өңір шаруаларына берекелі болғанын атап өтіп, шаруаларға қуанышты хабар ретінде келер жылға 6 млрд. 47 млн. теңге субсидия бөлінгенін жеткізді. Бұл туралы «Абай ақпарат» порталы хабарлайды. «Егіс көлемі өткен жылмен салыстырғанда 13 мың га артып, бақша, көкөніс, мақта, картоп және жеміс-жидек дақылдарынан мол өнім жиналды. Өнім көлемін, гектар түсімділігін арттыруға негізінен шаруашылықтардың агротехнологиялық іс-шараларды дұрыс жүргізу мен өндіріске озық технологияларды ендіруге бет бұруының нәтижесінде қол жеткізіп отырғандығымызды мақтана айтуымызға болады. Оның ішінде, терең қопсыту технологиясы, тамшылатып суғару әдісі мен жылыжайлардың көлемі бойынша Республикада көш бастап келеміз», - деді аймақ басшысы. Сонымен қатар, Жансейіт Қансейітұлы облыста соңғы үш жылдың өзінде 2 мың га өндірістік интенсивті баулар отырғызылғанын айтып, оның тиімділігі гектарынан мақтамен салыстырғанда 30 есеге, бақшамен салыстырғанда 10 есеге артық өнім алуға болатынын жеткізді. Қарқынды баулардың көлемін ұлғайтуға Күнгейде мүмкіндіктердің барлығы бар екеніне тоқталған әкім мал шаруашылығында да қабылданған іс-шаралар мен «Сыбаға», «Алтын асық», «Құлан» бағдарламалары жоғарғы деңгейде орындалып жатқанын баяндады. Айта кетсек, мемлекет тарапынан тұқым шаруашылығын қолдау, гектарлық субсидия, жеңілдетілген жанар-жағар май, тыңайтқыштармен қамтамасыз ету, мал шаруашылығы өнімі мен асыл тұқымды мал шаруашылығын қолдау, қайта өңдеу кәсіпорындарының шикі затты сатып алу құнын төмендету, инвестициялық субсидия, кредит/лизингтің пайыздық үстем ақыларын субсидиялау бағдарламаларының саланы дамытуға тікелей ықпал етуде. Оған дәлел, биылғы жылдың өзінде ауыл шаруашылығы тауар өндірушілерін қолдауға 13 бюджеттік бағдарлама бойынша 26,0 млрд. тң бөлініп, өткен жылдан 24 % артты. Дегенмен де жылдан-жылға халық санының өсіміне және экономикалық жағдайдың жақсаруына байланысты сапалы ауыл шаруашылығы өнімдеріне деген сұраныстың артатыны сөзсіз. Сондықтан алдымызда аталып өткендей, облыстың аграрлық саласын 2017 – 2020 ж.ж. арналған дамытудың алты бағыты айқындалды. Оның ішінде бірінші кезекте ауыл шаруашылығы кооперативтер жүйесін қалыптастыруға, суармалы жерлерді қалпына келтіру, ұлғайтуға облыс әкімдігі тарапынан барлық шаралар атқарылатын болады. Abai.kz
